BRATISLAVA 17. januára (SITA) - Vláda sa podľa štátneho tajomníka ministerstva zahraničných vecí Józsefa Berényiho možno ešte vráti k vyčleneniu ďalších peňazí pre tsunami postihnuté krajiny juhovýchodnej Ázie. "Je to otázka požiadaviek dotknutých krajín, požiadaviek medzinárodných organizácií, prípadne slovenských mimovládnych organizácií," uviedol dnes na tlačovej besede Berényi. Podľa neho tiež môže Slovensko doplniť zoznam krajín, ktoré podporuje v rámci rozvojového sveta aj o krajiny juhovýchodnej Ázie.
Slovenská vláda podľa Berényiho zatiaľ uvoľnila pre katastrofou postihnuté krajiny 35,7 milióna korún. Pre porovnanie uviedol, že česká vláda ako okamžitú humanitárnu pomoc uvoľnila 0,65 mil. eur, maďarská jeden mil. eur a poľská 0,92 mil. eur. Slovensko venovalo na okamžitú humanitárnu pomoc v prepočte 0,93 mil. eur.
Slovenský červený kríž do dnešného dňa v zbierke na pomoc postihnutým krajinám vyzbieral 1 640 000 korún, slovenský fond Unicef 2 053 000 korún, organizácia Človek v ohrození 11,8 mil. korún a Slovenská katolícka charita 2,3 mil. korún
SITA vydá k správe zvukovú správu.